text: Giftige dampe volder politiet problemer efter storbrand
  25 april 2017 kl. 11.40
  Beredskabsstyrelsen assisterer i dag politiet med tekniske undersøgelser efter Poca-branden i Hedensted tidligere på måneden.
  Der er risiko for giftige dampe efter branden hos glasfiberfabrikken Poca i Hedensted. Derfor kan politiet ikke selv foretage de nødvendige tekniske undersøgelser. Før påske fandt politiet ellers brandens arnested, men de kunne altså ikke fortsætte undersøgelserne på grund af risikoen for de giftige dampe. Derfor assisterer Beredsskabsstyrelsen Midtjylland i dag med ti mand og tre køretøjer.
  - Vores primære arbejde er, at vores mandskab og kraner skal fritlægge bygningsdele og få dem flyttet ud af brandtomten, siger Henrik Jørgen fra Beredskabsstyrelsen Midtjylland til TV SYD.
  Branden opstod i starten af april og udviklede meget kraftig og sundhedsskadelig røg. Røgen kunne ses flere kilometer væk, og folk blev rådet til at opholde sig indendørs.
  
  